32003D0302
L 110/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 април 2003 година
за определяне на специални условия за внос на рибни продукти от Шри Ланка
(нотифицирано под номер С(2003) 1286)
(текст от значение за ЕИП)
(2003/302/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), последно изменена с Директива 97/79/ЕО (2), и по-специално член 11, параграф 1 от нея,
като има предвид, че:
(1)
В Шри Ланка е извършена инспекция от името на Комисията за удостоверяване на условията, при които рибните продукти се произвеждат, съхраняват и експедират за Общността.
(2)
Изискванията в законодателството на Шри Ланка за здравната инспекция и контрол на рибните продукти могат да се считат за еквивалентни на тези, определени с Директива 91/493/ЕИО.
(3)
В частност, „Department of Fisheries and Aquatic Resources of the Ministry of Fisheries and Ocean Resources“ (DFAR) е компетентният орган, който ефективно удостоверява прилагането на действащото законодателство.
(4)
DFAR е предоставил официални гаранции относно съответствието със стандартите, определени в глава V от приложението към Директива 91/493/ЕИО, по отношение на контрола на рибните продукти и изпълнението на хигиенни норми, еквивалентни на установените в посочената директива.
(5)
Уместно е да се определят подробни разпоредби относно рибните продукти, внесени в Общността от Шри Ланка, в съответствие с Директива 91/493/ЕИО.
(6)
Също така е необходимо да се състави списък на одобрените предприятия, кораби фабрики или хладилни складове и списък на хладилните кораби, оборудвани в съответствие с изискванията на Директива 92/48/ЕИО на Съвета от 16 юни 1992 г. относно определянето на минималните хигиенни правила, приложими за улова на рибни продукти на борда на някои кораби съгласно член 3, параграф 1, буква а), i) от Директива 91/493/ЕИО (3). Тези списъци следва да се изготвят въз основа на съобщение на DFAR до Комисията.
(7)
Уместно е настоящото решение да се приложи 45 дни след публикуването му, за да се гарантира необходимият преходен период.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
„Department of Fisheries and Aquatic Resources of the Ministry of Fisheries and Ocean Resources“ (DFAR) е компетентният орган на Шри Ланка, който проверява и удостоверява съответствието на рибните продукти с изискванията на Директива 91/493/ЕИО.
Член 2
Рибните продукти, внесени в Общността от Шри Ланка, отговарят на разпоредбите на параграфи 3, 4 и 5.
Член 3
1. Всяка пратка се придружава от номериран оригинал на здравен сертификат, надлежно попълнен, подписан, датиран и състоящ се от един лист съгласно образеца в приложение I.
2. Сертификатът се изготвя най-малко на един от официалните езици на държавата-членка, в която са извършени проверките.
3. Сертификатът съдържа името, длъжността и подписа на представителя на DFAR и носи официалния печат на организацията, с цвят, който се различава от този на останалия текст.
Член 4
Рибните продукти произхождат от одобрените предприятия, кораби фабрики или хладилни складове, както и от регистрираните хладилни кораби, изброени в приложение II.
Член 5
Върху всички опаковки, с изключение на тези със замразени рибни продукти в насипно състояние, предназначени за производство на консервирани храни, се изписват с незаличими букви надписът „ШРИ ЛАНКА“ и номерът на одобрението/регистрацията на предприятието, кораба фабрика, хладилния склад или хладилния кораб, откъдето продуктите произхождат.
Член 6
Настоящото решение се прилага от 17 юни 2003 г.
Член 7
Адресати на настоящото решение са държавите-членки.
Съставено в Брюксел на 25 април 2003 година.